ΓΡΑΠΤΗ ΕΡΩΤΗΣΗ E-0836/99

υποβολή: Daniel Varela Suanzes-Carpegna (PPE) προς την Επιτροπή

(7 Απριλίου 1999)

Θέμα: Εισαγωγές σχιστολίθου στην ΕΕ

Στην απάντησή της στη γραπτή μου ερώτηση Ε-1580/98(1), η Επιτροπή μου ανακοίνωνε στοιχεία για τις εισαγωγές σχιστολίθου στην ΕΕ το 1996, προελεύσεως αναπτυσσομένων χωρών.

Θα μπορούσε η Επιτροπή να μου παράσχει έναν κατάλογο όλων των χωρών που πραγματοποίησαν εξαγωγές σχιστολίθου στην Ευρωπαϊκή Ένωση τα έτη 1997 και 1998, αναφέροντας αναλυτικά για την κάθε χώρα τον όγκο της εξαγωγής σχιστολίθου και το ύψος του καταβληθέντος τελωνειακού δασμού;

Θα μπορούσε, επίσης, η Επιτροπή να διευκρινίσει την έννοια της κατάταξης των στοιχείων για τις εν λόγω εισαγωγές σε επιλέξιμα και προτιμησιακά;

Απάντηση του κυρίουMarín εξ ονόματος της Επιτροπής

(6 Μαΐου 1999)

Το σύνολο των εισαγωγών σχιστολίθου στην Κοινότητα κατά το 1997 καταγωγής τρίτων χωρών ανερχόταν σε 30.263 τόνους, δηλ. 13,6 εκατ. ευρώ [κωδικοί της Συνδυασμένης Ονοματολογίας 6803 00 10 και 6803 00 90, κανονισμός (ΕΚ) 2261/98 της Επιτροπής της 26ης Οκτωβρίου 1998 που τροποποιεί το παράρτημα Ι του κανονισμού (ΕΟΚ) 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο(2)].

Λεπτομερής κατάλογος των εισαγωγών αυτών ανά χώρα εξαγωγής διαβιβάζεται απέυθείας στο Αξιότιμο μέλος του Κοινοβουλίου και στη Γενική Γραμματεία του Κοινοβουλίου.

Ο πλήρης δασμός που πρέπει να καταβληθεί κατά το 1997 κατά την εισαγωγή σχιστολίθου προέλευσης τρίτων χωρών ήταν 2,5 % (2,1 % κατά το 1998 και 1,7 % κατά το 1999).

Στο πλαίσιο του συστήματος των γενικευμένων δασμολογικών προτιμήσεων, ο κανονισμός (ΕΚ) 3281/94 του Συμβουλίου, της 19ης Δεκεμβρίου 1994 για την εφαρμογή ενός πολυετούς συστήματος γενικευμένων δασμολογικών προτιμήσεων για την περίοδο 1995-1998 σε ορισμένα βιομηχανικά προϊόντα καταγωγής αναπτυσσομένων χωρών(3) (ΣΓΠ) οι σχιστόλιθοι θεωρούνται ως μη ευαίσθητα προϊόντα (παράρτημα Ι μέρος IV του κανονισμού) για τα οποία οι δασμοί του δασμολογίου αναστέλλονται πλήρως (άρθρο 2 παράγραφος 4 του κανονισμού) αν οι σχιστόλιθοι είναι καταγωγής μιας από τις δικαιούχους χώρες του ΣΓΠ (παράρτημα III του κανονισμού). Η καταγωγή των προϊόντων καθορίζεται από τον κανονισμό (ΕΟΚ) 2913/92 του Συμβουλίου της 12ης Οκτωβρίου 1992 περί θεσπίσεως κοινοτικού τελωνειακού κώδικα(4).

Οι δικαιούχοι χώρες του ΣΓΠ που εξάγουν σχιστόλιθο στην Κοινότητα είναι η Νότια Αφρική, η Αργεντινή, το Μπουτάν, η Βραζιλία, η Κίνα, η Αίγυπτος, το Χονγκ Κονγκ, η Ινδία, η Ινδονησία, η Ρωσία, η Συρία και η Ταϋλάνδη.

Πρέπει να σημειωθεί ότι λόγω του μηχανισμού διαβάθμισης (άρθρο 5 παράγρ. 1 του κανονισμού ΣΓΠ), το προτιμησιακό περιθώριο για την Κίνα καταργήθηκε από 1ης Ιανουαρίου 1996 και ότι εφαρμόζεται το ποσοστό που ισχύει για τις τρίτες χώρες.

Εισαγωγές αξίας 5,87 εκατ. ευρώ ήταν επιλέξιμες για να τύχουν των χορηγούμενων προτιμήσεων του ΣΓΠ. Από τις εισαγωγές αυτές, ένα μέρος που αντιπροσωπεύει αξία 3,49 εκατ. ευρώ εισήχθη πραγματικά υπό καθεστώς ΣΓΠ.

Για τις δικαιούχους χώρες προτιμησιακών συμφωνιών εκτός των ΣΓΠ (Νορβηγία, Τσεχική Δημοκρατία, Ελβετία, Συρία, Βουλγαρία, Αίγυπτος, Πολωνία, Τουρκία) ο προτιμησιακός δασμός που εφαρμόζεται είναι 0 %. Εκτός του συστήματος ΣΓΠ, στις στατιστικές για τις εισαγωγές από τις χώρες αυτές δεν γίνεται διάκριση μεταξύ εισαγωγών προϊόντων που έχουν τύχει προτιμησιακού δασμού ή έχουν εισαχθεί με πλήρη δασμό.

(1) ΕΕ C 402 της 22.12.1998, σελ. 145.

(2) ΕΕ L 292 της 30.10.1998.

(3) ΕΕ L 348 της 31.12.1994.

(4) ΕΕ L 302 της 19.10.1992.